Na temelju članka 50. Statuta Dječjega vrtića Emaus , Trogir, Upravno vijeće Dječjeg vrtića na sjednici održanoj15.02. 2023. godine, donijelo je

**P R A V I L N I K**

**O UPISU DJECE I OSTVARIVANJU PRAVA I OBVEZA KORISNIKA USLUGA**

**U DJEČJEM VRTIĆU EMAUS**

**I. OPĆE ODREDBE**

**Članak 1.**

(1) Ovim Pravilnikom o upisu djece i ostvarivanju prava i obveza korisnika usluga u Dječjem vrtiću Emaus (u daljnjem tekstu: Pravilnik) uređuje se postupak upisa djece u Dječji vrtić Emaus(u daljnjem tekstu: Vrtić), način organiziranja i ostvarivanja programa predškolskog odgoja, obrazovanja, zdravstvene zaštite, prehrane i socijalne skrbi djece rane i predškolske dobi te prava i obveze roditelja odnosno skrbnika djece – korisnika usluga u Dječjem vrtiću.

**Članak 2.**

(1) U Vrtiću, za djecu rane i predškolske dobi, ostvaruju se cjelodnevni programi u trajanju od 10 sati dnevno odnosno šestosatni programi,

– redoviti programi njege, odgoja, obrazovanja, zdravstvene zaštite, prehrane i socijalne skrbi djece rane i predškolske dobi koji su prilagođeni razvojnim potrebama djece te njihovim mogućnostima i sposobnostima,

- program katoličkog vjerskog odgoja

- program predškole

(2) Ovisno o potrebama djece i zahtjevima roditelja, Vrtić može izvoditi i druge programe sukladne odredbama Državnog pedagoškog standarda predškolskog odgoja i naobrazbe.

**II. UPIS DJECE U PROGRAME DJEČJEG VRTIĆA**

**Članak 3.**

(1) Upis djece u programe Vrtića provodi se prema planu upisa što ga za svaku pedagošku godinu donosi Upravno vijeće Vrtića.

**Članak 4.**

(1) Pravo na upis u programe Vrtića imaju djeca roditelja s prebivalištem na području u kojem se nalazi objekt vrtića i djeca roditelja s prebivalištem na području drugih gradova i općina, odnosno djeca roditelja koji nisu državljani Republike Hrvatske.

**1. Prednost pri upisu u redovite programe**

**Članak 5.**

(1) Postupak upisa djece za svaku pedagošku godinu dječji vrtić Emaus provodi u isto vrijeme kao i vrtići čiji je osnivač Grad.

(2) Pravo na upis, Vrtić je dužan sukladno svom kapacitetu organizirati prvenstveno redovite programe predškolskog odgoja za djecu s prebivalištem na području sjedišta Vrtića i ostalim općinama. Vrtić je dužan osigurati prednost pri upisu u redovite programe na način utvrđen zakonom, odlukom osnivača, ovim Pravilnikom.

(3) Prednost pri upisu u redovite programe određuje Vrtić prema sljedećim kriterijima:

- dijete roditelja invalida Domovinskog rata

- dijete iz obitelji jednog zaposlenog roditelja, a drugog invalida domovinskog rata

- dijete iz obitelji s oba zaposlena roditelja, oba zaposlena udomitelja, oba zaposlena skrbnika,

- dijete samohranog zaposlenog roditelja

- dijete gdje su oba roditelja redoviti studenti

- dijete u udomiteljskoj obitelji, bez roditelja ili bez odgovarajuće roditeljske skrbi

- djeteta prije polaska u osnovnu školu

- dijete roditelja koji imaju već upisano dijete u vrtić Emaus

- dijete roditelja koji žele katolički odgoj svoga djeteta

- dijete roditelja koji primaju doplatak na djecu

- dijete iz obitelji s troje ili više malodobne djece

- dijete koje živi u iznimno teškim socijalnim i zdravstvenim prilikama

(4) Ako stručni tim na temelju dokumentacije o specifičnim razvojnim i/ili zdravstvenim potrebama djeteta i inicijalnog razgovora s roditeljima odnosno skrbnicima djece, uz nazočnost djeteta, ocijeni da se te potrebe ne mogu zadovoljiti u sklopu redovitog programa, komisija za upis djece odbit će zahtjev za upis djeteta u redoviti program i predložiti drugi odgovarajući program koji Vrtić može ponuditi.

(5) Roditelj odnosno skrbnik djeteta je dužan dostaviti Vrtiću dokaze o činjenicama bitnim za ostvarivanje prednosti pri upisu:

- za dijete roditelja invalida Domovinskog rata - Rješenje o statusu invalida Domovinskog rata,

- za dijete jednog zaposlenog roditelja, a drugog invalida Domovinskog rata – Elektronički zapis ili Potvrda o podacima evidentiranim u matičnoj evidenciji HZMO, te za drugog Rješenje o statusu invalida Domovinskog rata,

- za dijete koje živi sa oba zaposlena roditelja/udomitelja/skrbnika - Elektronički zapis ili Potvrda o podacima evidentiranim u matičnoj evidenciji HZMO,

- za dijete samohranog zaposlenog roditelja - Elektronički zapis ili Potvrda o podacima evidentiranim u matičnoj evidenciji HZMO, te dokazi o samohranosti: rodni list, smrtni list za preminulog roditelja ili potvrda o nestanku drugog roditelja ili rješenje Centra za socijalnu skrb o privremenom uzdržţavanju djeteta,

- za dijete gdje su oba roditelja studenti- Potvrde Fakulteta koji pohađaju,

- za dijete u udomiteljskoj obitelji, bez roditelja ili bez odgovarajuće roditeljske skrbi - Rješenje odnosno Potvrda Centra za socijalnu skrb da je dijete u udomiteljskoj obitelji, bez roditelja ili bez odgovarajuće roditeljske skrbi,

- za dijete čiji roditelje žele katolički odgoj svoga djeteta- preporuku Župnika ili osobnu molbu,

- za dijete roditelja koji primaju doplatak na djecu, Rješenje o pravu na doplatak za djecu,

- za dijete iz obitelji s troje i više malodobne djece: za svako dijete mlađe od 18 godina, Rodni list ili Izvadak iz Matice rođenih ili Potvrda o podacima o rođenju djeteta,

- za dijete koje ima specifične razvojne i/ili zdravstvene potrebe – nalaz i mišljenje Jedinstvenog tijela i vještačenja i /ili Rješenje CZSS o postojanju teškoše u razvoju djeteta,

- za dijete koje živi u težim socijalnim i zdravstvenim prilikama: Preporuka CZSS.

(6) Dječji vrtić Emaus može upisati i dijete čiji roditelji/skrbnici/udomitelji ne ispunjavaju uvjete iz stavka 4. ovog članka, ako nakon provedenog upisnog postupka odgojne skupine nisu popunjene.

**Članak 6.**

(1) O upisu djeteta s teškoćama u razvoju odlučuje komisija za upis djece Vrtića na temelju dokumentacije i procjene stručnog tima o psihofizičkom statusu i potrebama djeteta za odgovarajućim programima i uvjetima koje Vrtić može ponuditi.

(2) Roditelj je dužan dostaviti Vrtiću nalaz i mišljenje tijela vještačenja ili rješenje Centra za socijalnu skrb o postojanju teškoće u razvoju djeteta, uz obvezu odazivanja na poziv Vrtića radi davanja mišljenja stručnog tima o postojanju uvjeta za integraciju djeteta u redovite programe, uključivanje u posebnu odgojno-obrazovnu skupinu s posebnim programom za djecu s teškoćama u razvoju ili uključivanje u drugi odgovarajući program koji Vrtić može ponuditi.

**Članak 7.**

(1) O upisu djeteta koje živi u iznimno teškim socijalnim i zdravstvenim prilikama odlučuje komisija za upis djece Vrtića na temelju preporuke Centra za socijalnu skrb i procjene stručnog tima o psihofizičkom statusu i potrebama djeteta za odgovarajućim programima i uvjetima koje Vrtić može ponuditi.

**2. Posebni i drugi programi**

**Članak 8.**

(1) Vrtić može organizirati posebne cjelodnevne, poludnevne i kraće programe te druge programe predškolskog odgoja u skladu s interesima i potrebama djece, zahtjevima roditelja i postojanju uvjeta u Vrtiću, uz suglasnost Osnivača.

**3. Postupak upisa**

**Članak 9.**

(1) U skladu s planom upisa, u Vrtiću se svake godine objavljuje Obavijest o upisu djece radi ostvarivanja programa predškolskog odgoja i obrazovanja.

(2) Vrtić utvrđuje vrijeme i uvjete upisa u zajedničkoj Obavijesti o upisu djece u vrtić, što se objavljuje na oglasnoj ploči i na web-stranici Vrtića.

**Članak 10.**

(1) Roditelj odnosno skrbnik djeteta podnosi zahtjev za upis djeteta u određeni program Vrtića.

(2) Uz zahtjev za upis djeteta roditelj odnosno skrbnik prilaže:

1. Rodni list ili izvadak iz Matice rođenih ili Potvrdu s podacima o rođenju djeteta

2. Uvjerenje o mjestu prebivališta djeteta, te presliku osobnih iskaznica roditelja

3. Dokaze o činjenicama bitnim za ostvarivanje prednosti pri upisu iz članaka 5. ovog Pravilnika.

**Članak 11.**

(1) Postupak upisa djece u programe Vrtića provodi: Komisija za upise, koju imenuje ravnatelj. Ravnatelj imenuje predsjednika i dva člana Komisije iz reda odgojitelja ili stručnih suradnika.

(2) Oni odlučuju o zahtjevima za upis djece u odgojno-obrazovni program na temelju: rezultata cjelovitog uvida o razvoju i potrebama svakog djeteta, analize dostavljene dokumentacije, koji timski obavljaju članovi stručno-razvojne službe, uz mogućnost konzultacije s vanjskim stručnjacima radi pribavljanja mišljenja i podataka bitnih za odlučivanje.

**Članak 12.**

(1) Potrebno je u roku što ga odredi Vrtić (u pravilu mjesec dana po isteku roka za podnošenje zahtjeva za upis djece) objaviti rezultate upisa na oglasnoj ploči Vrtića sa sljedećim podacima:

- prihvaćenim zahtjevima za upis djece,

- odbijenim zahtjevima za upis djece,

- slobodni kapacitetima Vrtića nakon utvrđenih rezultata upisa.

**Članak 13.**

(1) Roditelj odnosno skrbnik djeteta, nezadovoljan rezultatom upisa može izjaviti žalbu Upravnom vijeću u roku od 15 dana od dana oglašavanja rezultata upisa.

**Članak 14.**

(1) O žalbama rješava Upravno vijeće u roku od 15 dana od dana isteka roka za žalbu.

(2) Upravno vijeće po žalbi može:

- odbaciti žalbu kao nepravodobnu,

- odbiti žalbu kao neosnovanu i potvrditi odluku Komisije,

- usvojiti žalbu i ukinuti odluku Komisije te samo donijeti odluku o upisu, odnosno rasporedu djeteta ili pak vratiti Komisiji na ponovno odlučivanje.

(3) Odluka Upravnog vijeća je konačna.

(4) O svojoj odluci Upravno vijeće izvještava roditelja odnosno skrbnika djeteta.

**Članak 15.**

(1) Roditelj odnosno skrbnik djeteta dužan je sklopiti ugovor o ostvarivanju programa s Vrtićem u pravilu u roku od mjesec dana od dana oglašavanja rezultata upisa, a iznimno najkasnije do 1. rujna tekuće godine.

**Članak 16.**

(1) Upisana djeca započinju ostvarivati program od 1. rujna tekuće godine, ako drugačije nije utvrđeno odlukom ili ugovorom Vrtića s roditeljem odnosno skrbnikom djeteta.

(2) Prije upisa djeteta u Vrtić roditelj odnosno skrbnik dužan je dostaviti potvrdu nadležnog liječnika o obaveznom sistematskom pregledu djeteta.

**Članak 17.**

(1) Vrtić je dužan rezultate upisa objaviti javno: na internetskoj stranici vrtića ili oglasnoj ploči vrtića ili ulazu vrtića.

 (2) Ukoliko se roditelj, odnosno skrbnik, odnosno udomitelj djeteta ne odazove na obavijest Vrtića o slobodnom mjestu za upis, u Vrtić se mogu tijekom godine upisati i djeca čiji roditelji odnosno skrbnici nisu sudjelovali u postupku za upis djece u Vrtić.

(3) Roditelji/skrbnici/udomitelji, imaju pravo žalbe u roku od osam (8) dana od objave rezultata upisa. Prigovor se u pisanom obliku dostavlja Komisiji osobno ili putem pošte na adresu Vrtića. Odluku o žalbi donosi Upravno vijeće u roku od 15 dana od dana isteka roka za žalbu. Upravno vijeće po žalbi može:

- odbaciti žalbu kao nepravodobnu,

- odbiti žalbu kao neosnovanu i potvrditi odluku Komisije,

- usvojiti žalbu i ukinuti odluku Komisije, te samo donijeti odluku o upisu

Odgovor na žalbu u pisanom obliku roditelju se dostavlja u zatvorenoj kuverti osobno ili putem pošte. Odluka Upravnog vijeća je konačna.

**III. OSTVARIVANJE PRAVA I OBVEZA KORISNIKA USLUGA DJEĈJEG VRTIĆA**

**Članak 18.**

(1) Roditelj odnosno skrbnik djeteta – korisnik usluga ima pravo:

- prije početka ostvarivanja programa biti upoznat s programom za dijete i uvjetima pod kojima se on ostvaruje te s tim u svezi pravima i obvezama korisnika usluga,

- putem individualnih razgovora i roditeljskih sastanaka biti redovito izvještavan o razvoju i napredovanju djeteta, te biti uključen u različite oblike suradnje roditelja i Vrtića,

- podnositi zahtjeve nadležnim tijelima Vrtića radi ostvarivanja i zaštite pojedinačnih prava i potreba djeteta,

- sudjelovati u planiranju, realizaciji i vrednovanju odgojno-obrazovnog programa za dijete,

**Članak 19.**

(1) Roditelj odnosno skrbnik djeteta – korisnik usluga dužan je:

- dostaviti dodatnu zdravstvenu potvrdu nadležnog liječnika pri uključivanju djeteta u program Vrtića u slučaju promjena zdravlja djeteta nastalih nakon sistematskog zdravstvenog pregleda

- predočiti potpunu dokumentaciju i informaciju o karakteristikama i potrebama djeteta koje su bitne za odabir primjerenog programa kao i za njegovu sigurnost i zdravlje tijekom ostvarivanja programa,

- pravovremeno izvješćivati Vrtić o promjenama razvojnog i zdravstvenog statusa djeteta i surađivati s Vrtićem u postupcima izmjena programa,

- za slučaj značajnih promjena zdravstvenog stanja ili razvojnog statusa djeteta, koje tijekom ostvarivanja programa uoči stručni tim Vrtića, obaviti potrebne pretrage i pribaviti mišljenja nadležnih službi te sudjelovati u programu pedagoške opservacije djeteta i utvrđivanju novog prilagođenog, individualiziranog programa, ako je to u interesu zadovoljavanja razvojnih potreba i sigurnosti djeteta odnosno sigurnosti i ostvarivanja odgojno-obrazovnog programa za drugu djecu,

- osobno dovoditi i odvoditi dijete iz odgojno-obrazovne skupine ili pismeno izvijestiti odgojitelja o punoljetnoj osobi koju je za to ovlastio,

- izvijestiti odgojitelja odgojno-obrazovne skupine u roku od 24 sata o razlozima izostanka djeteta,

- ne dovoditi u Vrtić bolesno dijete, a nakon završenog liječenja dostaviti potvrdu nadležnog liječnika o obavljenom zdravstvenom pregledu iz koje je vidljivo da je dijete sposobno pohađati Vrtić,

- nakon izbivanja djeteta iz Vrtića zbog drugih razloga u trajanju duljem od 60 dana dostaviti potvrdu nadležnog liječnika o obavljenom zdravstvenom pregledu iz koje je vidljivo da je dijete sposobno pohađati Vrtić,

- odazvati se pozivima na roditeljske sastanke i druge oblike suradnje roditelja s Vrtićem u cilju praćenja razvoja i napredovanja djeteta,

- najkasnije do 20-og u mjesecu uplaćivati utvrđeni iznos sudjelovanja roditelja u cijeni programa,

- dostaviti Vrtiću pisanu obavijest o ispisu djeteta iz Vrtića najkasnije 15 dana prije ispisa, te dokazati podmirenje svih nastalih troškova programa do dana ispisa,

- izvršavati druge obveze korisnika usluga utvrđene općim aktima Vrtića.

**Članak 20.**

(1) Vrtić je dužan:

- ustrojiti rad s djecom u vrtićkim odgojnim skupinama sukladno planu upisa

- surađivati s obitelji djeteta u cilju praćenja razvoja i napredovanja djeteta,

- osigurati redovito izvještavanje korisnika usluga

- omogućiti zaštitu pojedinačnih prava korisnika usluga podnošenjem žalbe odnosno zahtjeva Upravnom vijeću,

- upozoriti korisnika usluga da Vrtić pridržava pravo preraspoređivanja djeteta iz jedne u drugu odgojno-obrazovnu skupinu, posebnog organiziranja programa za vrijeme lipnja, srpnja i kolovoza te u drugim posebnim okolnostima, u skladu s pedagoškim načelima i interesima organizacije rada u zadovoljavanju utvrđenih potreba za programima predškolskog odgoja Vrtića,

- upozoriti korisnika usluga da Vrtić može, u slučaju značajnih promjena zdravstvenog stanja ili razvojnog statusa djeteta koje uoči stručni tim Vrtića, izmijeniti program i uvjete ostvarivanja programa za dijete; s tim da postupak promjene programa pokreće stručno-razvojna služba na temelju praćenja stanja i potreba djeteta te na temelju provedene pedagoške opservacije kao i dodatno obavljenih pretraga i mišljenja nadležnih službi, u interesu razvojnih potreba djeteta, njegove sigurnosti te sigurnosti i ostvarivanja odgojno-obrazovnog programa za drugu djecu,

- upozoriti korisnika usluga da Vrtić može otkazati ostvarivanje programa za dijete u slučaju značajnih promjena u razvojnom statusu djeteta, ako ni novi prilagođeni individualizirani program ne zadovoljava razvojnim potrebama djeteta,- u slučaju promjene ili otkazivanja ostvarivanja programa usmjeriti korisnika usluga na daljnje postupanje i institucije koje će primjereno zadovoljiti potrebe djeteta,

- upozoriti korisnika usluga da Vrtić može otkazati ostvarivanje programa za dijete u slučaju značajnijih promjena, odnosno narušene suradnje između roditelja – korisnika usluga i Vrtića,

- upozoriti korisnika usluga da Vrtić može otkazati ostvarivanje programa djetetu ako korisnik ne plati dospjele obveze u roku od 30 dana od dana dospjeća obveze ili ako korisnik na drugi način prekrši obveze utvrđene ugovorom ili općim aktom Dječjeg vrtića,

- prilikom prelaska djeteta u drugi dječji vrtić predati korisniku usluga propisanu dokumentaciju koju treba dostaviti drugom dječjem vrtiću,

- primiti prema odluci stručnog tima dijete koje prelazi iz drugog dječjeg vrtića radi preseljenja ili drugih opravdanih razloga, ukoliko ima slobodnih kapaciteta, a prethodno su podmirena sva dugovanja.

**IV. PRIJELAZNE I ZAVRŠNE ODREDBE**

**Članak 21.**

(1) Ovaj Pravilnik stupa na snagu danom objave na oglasnoj ploči Vrtića.

Predsjednik Upravnog vijeća:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Franjo Frankopan Velić

KLASA:011-02/23-01/01

URBROJ: 2181-13-8-23-1

Trogir,15.02.2023. godine.

Utvrđuje se da je ovaj Pravilnik objavljen na oglasnoj ploči Vrtića dana 15.02. 2023.godine, a stupio je na snagu dana 27.02.2023. godine.

Ravnateljica:

Marina s. Martina Grmoja

\_\_\_\_\_\_\_\_\_\_\_\_\_\_\_\_\_\_\_\_\_